Video: Zuma verdedig SAL se MyeniPres. Jacob Zuma (skermskoot uit die video) Pres. Jacob Zuma het Dinsdag sy vertroue in die voorsitter van die Suid-Afrikaanse Lugdiens, Dudu Myeni, bevestig en gesê die lugredery se probleme het al voor haar aanstelling begin en talle het al probeer, maar was onsuksesvol om dit op te los. “Die SAL is al vir ŉ geruime tyd in die moeilikheid,” het Zuma aan die Nasionale Vergadering gesê tydens sy kwartaallikse vraag-en-antwoordsessie wat oorheers is deur vrae van die opposisie oor die ekonomie. “Ons het al verskeie maniere probeer en daar was al verskillende uitvoerende hoofde. Ek sien nie enige verskil in dit wat sy gedoen het en wat ander voorsitters gedoen het nie,” het Zuma gesê. Hy het daarop gewys dat die raad van die SAL saam met die nasionale tesourie werk om die lugredery om te keer. Toe die Demokratiese Alliansie daarop wys dat Myeni se naam nie voorgestel is vir die nuwe raad wat vandeesmaand aangekondig is nie, het Zuma gesê hy was nie by die kabinetvergadering teenwoordig toe die raad aangewys is nie. “Ek was nie eers daar nie, so ek het nie eers in die kabinet betoog nie.” Pravin Gordhan, minister van finansies, het verlede week in die Nasionale Vergadering erken dat die raad ŉ “produk van kompromie in die kabinet” is. Op ŉ vraag oor sy opinie van Myeni, het hy gesê die raad werk saam as ŉ kollektief. Myeni was in ŉ stryd gewikkel met die nasionale tesourie nadat sy daarop aangedring het dat ŉ kontrak met Airbus weer onderhandel moet word, en alhoewel dit gebeur het voor Gordhan na die portefeulje teruggekeer het, was die verwagting dat Gordhan haar sou vervang. Zuma kon nie DA-leier Mmusi Maimane se vraag, waarom hy aan die hoof geplaas moet word van ŉ nuwe samewerkende raad oor staatsbeheerde entiteite nie, aangesien daar reeds ŉ interministeriële komitee oor staatsbeheerde ondernemings bestaan onder leiding van adjunkpresident Cyril Ramaphosa.